શ્રી ગુરુજીએ કહ્યું, ‘લાગે છે કે તમે લોકો અહીંની વિકટ પરિસ્થિતિથી મૂંઝાઈ ગયા છો. મારી જરા પણ ચિંતા કર્યા વગર તમે અહીંથી જાઓ અને મને શાંતિથી રહેવા દો. તમારા કહેવા મુજબ હું અહીંથી ચાલ્યો જાઉં ? પણ શા માટે ? આજ સુધી જે સમાજ માટે હું કાર્ય કરતો આવ્યો છું એ સમાજ જ જો મને ન ચાહતો હોય, તો પછી હું બીજે ક્યાં જાઉં ? અને શા માટે જાઉં ? અને હા, મારા રક્ષણ માટે તોફાનીઓ પર પ્રહાર ન કરશો. જે હિંદુ સમાજ માટે મારું સંપૂર્ણ જીવન સમર્પિત છે તે સમાજના જ લોકો મારા આંગણે પરસ્પર લડેઝઘડે અને એમનું લોહી મારી સામે રેડાય એ હું ક્યારેય સહન ન કરી શકું. માટે જે થવાનું હોય તે થવા દો. મારો સંધ્યાવંદનનો સમય થઈ ગયો છે. તેથી તમે લોકો હવે અહીંથી જાઓ.’ એટલું કહી શ્રી ગુરુજી સંધ્યાવંદન માટે ચાલ્યા ગયા અને સંજોગવશાત ચિટનીસ પાર્કની સભાની સમાપ્તિની થોડી ક્ષણો બાદ જ શ્રી ગુરુજીના ઘર તરફ જતા તમામ રસ્તાઓ બંધ કરી દેવામાં આવ્યા. અને તેમના ઘરની આસપાસ પોલીસનો પહેરો ગોઠવી દેવાયો. આવી વિકટ અને તણાવગ્રસ્ત પરિસ્થિતિમાં શ્રી ગુરુજીના ધૈર્ય અને એમની આગવી દૃષ્ટિનો જે પરિચય મળ્યો તે ખરેખર ઇતિહાસનો એક બોધ બનીને હંમેશાં યાદ રહેશે.